**RĪKOJUMS**

Siguldā

27.12.2023. Nr.1.1/249/2023

*Par ierobežotas pieejamības informācijas statusa noteikšanu*

*informācijai par īpaši aizsargājamo sugām un to dzīvotnēm*

Pamatojoties uz Vides aizsardzības likuma 11. panta ceturto daļu, Sugu un biotopu aizsardzības likuma 5. panta 3., 5., 14., 16. punktu un 8. panta piekto daļu, likuma “Par īpaši aizsargājamām dabas teritorijām” 22. panta otro daļu, Informācijas atklātības likuma 5. panta trešo daļu, Ministru kabineta 2012. gada 18. decembra noteikumu Nr. 940 “Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu” 58. punktu un Ministru kabineta 2009. gada 2. jūnija noteikumu Nr. 507 “Dabas aizsardzības pārvaldes nolikums” 3.17.5  un 3.17.6  apakšpunktu, **nosaku**:

1. Īpaši aizsargājamās dabas teritorijās (turpmāk – aizsargājamā teritorija) un mikroliegumos esošu īpaši aizsargājamo sugu un to dzīvotņu, kā arī ārpus aizsargājamām teritorijām un mikroliegumiem esošu īpaši aizsargājamo sugu un to dzīvotņu atrašanās vietu (ligzdošanas vietu (piemēram, ligzdas, dobumi), nārsta vietu, sugu atradņu un dzīvotņu, ziemošanas un vasaras koloniju vietu) sarakstu, kuru atklāšana var kaitēt vides aizsardzībai:
   1. *Aquila chrysaetos* klinšu ērglis,
   2. *Circaetus gallicus* čūskērglis,
   3. *Bubo bubo* ūpis,
   4. *Strix nebulosa* ziemeļpūce,
   5. *Ciconia nigra* melnais stārķis,
   6. *Margaritifera margaritifera* ziemeļu upespērlenes,
   7. *Cypripedium calceolus* dzeltenā dzegužkurpīte,
   8. *Salmo salar* lasis,
   9. *Salmo trutta* taimiņš,
   10. *Thymallus thymallus* alata,
   11. *Lampetra fluviatilis* upes nēģis,
   12. visas sikspārņu sugas (ziemošanas un vasaras koloniju vietas)
   13. bioloģiskās daudzveidības monitoringa fona monitoringa apakšprogrammu punkti, parauglaukumi, transektes.
2. Informācija par šī rīkojuma 1. punktā noteiktajā sarakstā iekļauto īpaši aizsargājamo sugu un to dzīvotņu atrašanās vietām uzskatāma par ierobežotas pieejamības informāciju uz laiku, kamēr īpaši aizsargājamā suga ir iekļauta iepriekš minētajā sarakstā.
3. Informācija par šī rīkojuma 1. punktā noteiktajā sarakstā iekļauto īpaši aizsargājamo sugu un to dzīvotņu atrašanās vietām attiecas arī uz dabas datu pārvaldības sistēmas “Ozols” publisko un reģistrēto lietotāju sadaļu.
4. Dabas datu pārvaldības sistēmas “Ozols” publiskajā daļā publicēt informāciju par šī rīkojuma 1. punktā noteiktajā sarakstā iekļautajām īpaši aizsargājamām sugām un to dzīvotnēm tādā veidā, kas neļauj identificēt konkrētu sugas atrašanās vietu (ligzdu, dobumu, nārsta vietu utml.).
5. Šī rīkojuma 1. punktā minēto informāciju var saņemt, iesniedzot rakstisku iesniegumu saskaņā ar Informācijas atklātības likumu.
6. Atzīt par spēku zaudējušu Dabas aizsardzības pārvaldes 2020. gada 14. janvāra rīkojumu Nr. 1.1/12/2020 par ierobežotas pieejamības informācijas statusa noteikšanu informācijai par īpaši aizsargājamo sugu dzīvotņu vietām.

Ģenerāldirektora p.i.,

ģenerāldirektora vietnieks Andris Širovs

Strode 29455010

gita.strode@daba.gov.lv

Zināšanai: visiem darbiniekiem un amatpersonām

*Šis dokuments ir parakstīts ar drošu elektronisko parakstu un satur laika zīmogu*